વડોદરા બેઠક છોડવા પાછળનું એકમાત્ર કારણ ઉત્તર પ્રદેશની રાજકીય સ્થિતિ છે. ગુજરાતમાં ભાજપને કોઇ જ વાંધો નથી. ગુજરાત ભાજપનું ગઢ બની ગયું છે, બીજી તરફ ઉત્તર પ્રદેશમાં ભાજપની સ્થિતિ ઘણી ખરાબ હતી. મોદીએ વારાણસીથી ચૂંટણી લડીને ઉત્તર પ્રદેશમાં ભાજપને ફરી બેઠું કરવાનો પ્રયાસ આદર્યો. તેમણે પોતાના નજીકના અને ભાજપમાં પોતાનું કદ મોટું કરી રહેલા અમિત શાહને મોકલ્યા, અમિત શાહે પણ તેમના વિશ્વાસ પર ખરા ઉતારીને 70 કરતા વધારે બેઠક પર ભાજપને વિજયી બનાવ્યું. આગામી સમયમાં ઉત્તર પ્રદેશમાં વિધાનસભાની ચૂંટણી આવી રહી છે, તેવામાં જો મોદી વારાણસી બેઠક છોડે તો તેની સીધી અસર પક્ષના દેખાવ પર પડી શકે છે, તેથી તેમણે વારાણસી બેઠક પોતાની પાસે રાખી, જેથી ઉત્તર પ્રદેશમાં જ્યારે ચૂંટણી આવે ત્યારે તેઓ પોતાનું ટ્રમ્પ કાર્ડ ચલાવીને વારાણસી થકી આખા ઉત્તર પ્રદેશમાં ભાજપ તરફી હવા ઉભી કરી શકે.